VEGA og smash!bang!pow!  
**Grænseløs psych og kærlighedsbudskaber fra Black Pumas**

*Med budskaber om næstekærlighed og vilde psych-udskejelser rammer den amerikanske gruppe, Black Pumas, Store VEGA den 20. juni.*

Guitaristen og produceren Adrian Quesada er indehaver af et generalieblad, der er spækket med stjerner. Han har været en yndet tourgæst hos blandt andre Prince, Miguel og Daniel Johnston, og den 43-årige amerikaner har vundet en Grammy som del af Grupo Fantasma.

Men det er med Black Pumas, et nyt band startet sammen med sangeren Eric Burton, at han har fundet sit kald i livet. Texas-baserede Black Pumas er symbolet på den magi, der opstår, når to musikere er stillet ind på den helt samme frekvens og gør hinanden bedre fra første øjeblik. Sammen leverer de et dybfølt mix af soul og blues med grænseløse referencer til alt fra Motown og Sam Cooke til Wu-Tang Clan og Ghostface Killah.

Adrian Quesadas farverige instrumenteringer og rødderne i hiphop-verdenen samt Eric Burtons vidtrækkende vokal hæver Black Pumas fra sine mange inspirationskilder og giver gruppen en æterisk og moderne soullyd. Bag denne gemmer sig positive budskaber om mangfoldighed og kærlighed imellem alle mennesker, hvilket også skinner igennem på scenen, hvor duoen suppleres af blandt andet kor og blæsere.

Black Pumas udgav sidste år deres selvbetitlede debutalbum, der er blevet hyldet fra nær og fjern. Albummet sikrede Black Pumas en Grammy-nominering som ”Best New Act” i prominent selskab med blandt andre Lizzo, Rosalia og den senere vinder, Billie Eilish. Amerikanske NPR kaldte Black Pumas ”the breakout band of 2019”. På blot et år er Black Pumas gået fra at være et lokalt fænomen til et tour-de-force-ensemble med fans over hele verden – og nu er turen kommet til VEGA.

**Fakta om koncerten**   
Black Pumas (US)   
Søndag den 20. juni, 2021 kl. 20.00   
Store VEGA, Enghavevej 40, 1674 København V   
Billetpris 230 kr. + gebyr   
Billetsalget starter I dag via vega.dk og Billetlugen